اسلام آباد : بنجائی وزیر داخلہ رانا ثناء اللہ خان پارینے کہ ممنوعہ علاقہ غاتیا ہنوک آ، گدریفوک آ و ہِننگ اٹی کمک کروک آڑا ملٹری ایکٹ لگک، عمران خان نا ٹرائل ہم ملٹری کورٹ انا دنگ اٹ بریک، آفیشل سیکرٹ ایکٹ و ملٹری ایکٹ نا اطلاق ہموڑے مریک ہرادفاع تون تعلقدار جاگہ مرے وخت اس کہ جناح ہاؤس کور کمانڈر نا ہنکین گاہ و کیمپ آفس ئسک، ہموڑے بھاز حساس انگا گڑاک ہم ئسرہ، جناح ہاؤس آن ہرفوک آ گڑا اگہ ہمسایہ ملک اسے آن کاریم اٹ اتنگے تو انت او سیاسی برانز مریک، کینٹونمٹس نا علاقہ، دفاعی تنصیب آتیا جلہو کروک آتا ٹرائل آرمی ایکٹ نا رداٹ مریک، سرکاری ملکیت آتے نسخان تننگ، پرغ و بٹ کروک آتا کیس آتے سول و خصوصی عدالت آتیٹی چلفنگک،پنجاب و کے پی کے نا 33 بندغ ءِ فوجی کمامدارآتا دوٹی تننگانے ہرافتا برخلاف فوجی عدالت آتیٹی ٹرائل مریک، 499 آن بیرہ 6 ایف آئی آر ءُ ہرافتیا پراسس کننگ انگ ءِ، بیرہ 6 ایف آئی آر نا ٹرائل ممکنہ وڑاٹ ملٹری کورٹ اٹ مننگ کیک۔ او جمعہ نادے آ داڑے پریس کانفرنس آن تران کریکہ۔ وزیرداخلہ رانا ثناء اللہ پارے کہ خار انا سیاست اسہ ناسور اسے نا وڑ راج اٹ داخل کننگاکہ و اسہ پروگرام اسے نا رداٹ پاکستان نا سیاست ءِ گندا کننگ نا کوشست برجائسک، اسہ پروگرام اسے نا رداٹ ملک انا دارالحکومت ءِ سیز کروئی ئسک۔ اوپارے کہ عمران خان اسہ سال آن پدریسہ خار انا سیاست کریکہ، او دے خار انا سیاست اٹ 25 مئی آ اسلام آباد آ جلہوکروئی ئس۔ اسہ پروگرام اسے نا رداٹ مخلوق ءِ پیٹرول بمب اس جوڑ کننگ نا ٹریننگ تننگا۔
(اے پی پی)
